જસદણરાજની વસતી ઉઘાડાં બારણાં મૂકીને નિરાંતે નીંદર કરે… ચોર, લૂંટારા અને હરામહલાલીને દરબાર ગાડે બાંધીને ચિરાવી નાખે… દંતાળના દાંતાની ચોરી માટે સગા મામાની છાતીમાં દંતાળનો દાંતો જડી દેવાનો અગાધ ન્યાયનો દાખલો જસદણરાજ સિવાય આખા કાઠિયાવાડમાં ગોત્યો ન જડે. જસદણનો રાજવહીવટ, મોટપ, રખાવટ, અમીરાત… આભે આંબે એવાં! દરબાર આલા ખાચર મારે મામા-સસરા થાય… નસીબની બલિહારી નહીં, તો વળી બીજું શું?’અમરતભાઇ ધાધલ જેમ જેમ વિચારે છે એમ પોતાના નસીબના ચોપડામાં કંકુવણૉ અક્ષરે લાભશુભ લખેલાં દેખાય છે…બપોરની વેળા છે. શાંતિ છે. અમરો ધાધલ વિચારે છે.